|  |  |
| --- | --- |
| Numri i lëndës: | 2023:054477 |
| Datë: | 18.10.2023 |
| Numri i dokumentit: | 04799163 |

**P.nr.361/23**

**NË EMËR TË POPULLIT**

**GJYKATA THEMELORE PRISHTINË - DEGA NË LIPJAN, Departamenti i Përgjithshëm - Divizioni Penal,** Gjyqtari i vetëm gjykues Selman Salihu, me pjesëmarrjen e bashkëpunëtorit profesional Adolin Aliaj, në çështjen penale kundër të pandehurit V. S. nga Komuna L. rruga “B. i z.”, për shkak të veprës penale Lëndim i lehtë trupor nga neni 185 par.1 pika 1.4 të KPRK-së, duke vendosur sipas Propozimit për Shqiptim të Masës së Trajtimit të Detyrueshëm Psikiatrik me Ndalim në Institutin e Psikiatrisë Forenzike, të Prokurorisë Themelore në Prishtinë - Departamenti i Përgjithshëm, PP.II.nr.141/23F, të datës 20.07.2023, pas mbajtjes së shqyrtimit gjyqësor jopublik, me datë 10.10.2023, në prani të Prokurorit të Shtetit Rrahim Podvorica, të pandehurit V. S. dhe mbrojtëses së caktuar sipas detyrës zyrtare N. A., me datë 13.10.2023 shpalli, ndërsa me datë 18.10.2023, përpiloi këtë:

**A K T V E N D I M**

Ndaj të pandehurit:

**V. S.**,i lindur me datë ..., nga i ati R. dhe nëna N., e gjinisë M., me vendbanim në rrugën “B. i z.” Komuna L., i gjendjes së dobët ekonomike, me numër personal ..., shqiptar, shtetas i Republikës së Kosovës.

**Për shkak se:**

Me datë 28.02.2023, në shtëpinë e tyre në L., i pandehuri V. ka filluar që të bëhet i dhunshëm duke e goditur mikrovalën më pas i dëmtuari F. ka hyrë në shtëpi ashtu që i pandehuri menjëherë ka filluar ta ofendojë vëllaun e tij tani të dëmtuarin F. S. me gruan e tij, duke përdor fjalë ofenduese më pastaj e ka kanosur duke i thënë se “ *kam me ju prish kerret, ka me jau kall, ko me ta pre fëmijën, ski me gëzua këtë fëmijë, veç se kam një hekur se krejtëve kam me ju vra, kur s’ka me ju lanë rahat”,* më pas me dashje që ti shkaktojë lëndime trupore e ka sulmuar fizikisht të dëmtuarin duke e goditur me grushtë në krahun e majtë dhe më pas e shtynë fuqishëm, me ç’rast të dëmtuarit i ka shkaktuar lëndime të lehta trupore me pasoja të përkohshme të shëndetit.

Me veprimet e lartcekura i njejti në gjendje të zvogëluar mendore - në shkallë joesenciale ka kryer veprën penale Lëndim i lehtë trupor nga neni 185 par.1 pika 1.4 të KPRK-së.

Andaj, gjykata në kuptim të neneve 84, dhe 85 të KPRK-së, dhe dispozitave te nenit 514, par.3 të KPPRK-së, të pandehurit i shqipton:

**MASËN E TRAJTIMIT TË DETYRUSHËM PSIKIATRIK ME NDALIM NË INSTITUCIONIN E KUJDESIT SHËNDETËSOR**

**I. Masa e trajtimit të detyruar psikiatrik me ndalim** e shqiptuar ndaj të pandehurit V. S. nga Komuna Lipjan, do të ekzekutohet në Institutin e Psikiatrisë Forenzike të Kosovës në Prishtinë, duke filluar nga dita vijuese pasi ky aktvendim të marr formën e prerë.

**II.** OBLIGOHET i pandehuri që të paraqitet në Institutin Psikiatrisë Forenzike të Kosovës në Prishtinë, që t’i nënshtrohet trajtimit psikiatrik, sipas rregullave të caktuara nga mjeku përkatës:neuropsikiatri dhe psikiatri.

**II.** Masa e trajtimit të detyrueshem psikiatrik do të zgjasë për aq kohë sa do të ketë nevojë për trajtim mjekësor – psikiatrik i pandehuri. Kohezgjatja e masës, do të bazohet në raportet dhe rekomandimet e ekspertëve të psikiatrisë pranë Institutit të Psikiatrisë Forenzike të Kosovës në Prishtinë.

**III.** Instituti i Psikiatrisë Forenzike të Kosovës në Prishtinë, Obligohet të pranojë V. S. për trajtim mjekësor psikiatrik në kohë siç është paraparë në dispozitivin e këtij aktvendimi.

**III.** Instituti i Psikiatrisë Forenzike të Kosovës në Prishtinë, obligohet t’i dërgoj raport me shkrim kësaj gjykate mbi gjendjen shëndetësore dhe suksesin e trajtimit brenda periudhës gjashtë-mujore, nga koha e shqiptimit te masës se trajtimit dhe te vazhdojë me raportim te njëjtë derisa V. S. të jetë në trajtim në ketë institucion.

**IV.** Gjykata mund të pushojë, apo ndryshojë masën e trajtimit te detyrueshëm psikiatrik me ndalim, atëherë kur e sheh të nevojshme dhe pasi të ketë pranuar raportet dhe rekomandimet e ekspertëve të psikiatrisë për ndryshimin apo pushimin e masës, bazuar ne suksesin e trajtimit mjekësor.

**V.** Shpenzimet e procedurës penale bien në barrë të mjeteve buxhetore të kësaj gjykate.

**VI.** I dëmtuari F. S., ka hequr dorë nga kërkesa pasuroro-juridike.

**A r s y e t i m**

Prokuroria Themelore në Prishtinë-Departamenti i Përgjithshëm, ka parashtruar aktakuzë me propozim për shqiptimin e masës trajtimi i detyrueshëm psikiatrik me ndalim në institutin e Psikiatrisë Forenzike PP.II.nr.141/23F të datës 20.07.2023, ndaj të pandehurit V. S. për veprën penale Lëndim i lehtë trupor nga neni 185 par.1 pika 1.4 të KPRK-së.

Gjykata duke vepruar sipas propozimit të lartshënuar, mbajti shqyrtimin gjyqësor më datë 10.10.2023, në të cilin ishin të pranishëm prokurori i shtetit Rrahim Podvorica, i pandehuri me mbrojtesin e tij avokaten N. A..

Pasi që u lexua propozimi me nr. PP.II.nr.141/23F të datës 20.07.2023, të pandehurit përmes mbrojtësit të tij i’u ofrua mundësia të deklarohet për propozimin e masës së trajtimit të detyrueshëm psikiatrik me ndalim ne institutin e kujdesit shëndetësor.

I pandehuri në shqyrtimin gjyqësor ka deklaruar se e ndjenë veten fajtorë dhe e pranon fajësinë me vullnetin e tij, pa presion, pas konsultimeve paraprake me mbrojtësen e tij e cila i ka sqaruar benefitet e pranimit të fajësisë, duke shprehur keqardhje për atë që ka ndodhur, dhe duke shtuar se në ato momente nuk kam qenë mirë dhe më vjen keq edhe prej vëllaut tim, duke i premtuar gjykatës se do të përmirësohet, dhe do të përdor terapi adekuate dhe do të i nënshtrohet trajtimit nga ana e mjekëve.

Mbrojtësja e të pandehurit, avokate N. A., ka deklaruar se të mbrojturit të saj i ka shpjeguar të gjitha benefitet dhe pasojat që dalin nga pranimi i fajësisë në këtë fazë të procedurës dhe i njejti me vullnet të plotë e ka pranuar faktin se ka qenë nën ndikim të substancave narkotike, duke i premtuar se shërimin do ta përfundojë dhe se do të permbahet në tërësi terapive dhe barnave që i’a ka caktuar mjeku.

Duke i propozuar gjykatës që gjatë shqiptimit të dënimit të ketë parasysh të gjitha rrethanat lehtësuese dhe rënduese gjatë kryerjes së veprës penale, poashtu duke pasur parasysh faktin se i njejti në bazë të raportit të ekzaminimit psikiatrik nga Instituti i Psikiatrisë Forenzike në Prishtinë, i njejti në bazë të konstaimit ka një përgjegjësi të zvogëluar dhe se i njejti ka kryer veprën penale nën ndikimin e substancave narkotike. Duke propozuar në fund që gjykata të ketë parasysh të gjitha rrethanat gjatë përcaktimit të fajësisë të të mbrojturit tim.

Prokurori i Shtetiti në shqyrtimin gjyqësor ka deklaruar se nuk e kundërshton pranimin e fajësisë nga ana e të pandehurit e cila është në përputhje me kodin e procedurës penale, pranimi fajësisë është bërë pas konsultimeve me mbrojtësen e tij, i vetëdijshëm për pasojat e pranimit të fajësisë, duke i propozuar gjykatës që të mirret parasysh pranimi i fajësisë nga ana e të pandehurit.

Për vërtetimin e gjendjes faktike në këtë çështje penale gjykata nuk u lëshua fare, pasi që i pandehuri e ka pranuar fajësinë dhe është pajtuar që të trajtohet në mënyrën e duhur.

Pas leximit të propozimit PP.II.nr.141/23F të datës 20.07.2023, i pandehuri është deklaruar fajtorë për veprën penale për të cilën është ngarkuar, ndërsa nga ekspertiza e psikiatrise vërtetohet se kjo është në interes të shëndetit të tij.

Në bazë të gjendjes faktike të vërtetuar gjykata vlerëson se në veprimet inkriminuese të të akuzuarit V. S., përmbushën të gjitha elementet qenësore të veprës penale Lëndim i lehtë trupor nga neni 185 par.1 pika 1.4 të KPRK-së.

Me rastin e marrjes së vendimit sa i përket sanksionit penal, përkatësisht me rastin e matjes dhe shqiptimit të dënimit, gjykata vlerësoi të gjitha rrethanat rënduese dhe lehtësuese, të cilat konform nenit 70 të KPRK-së, ndikojnë në llojin dhe lartësinë e dënimit, ashtu që si rrethanë lehtësuese gjeti: pranimin e fajit nga ana e të pandehurit të cilin pranim i njëjti e ka bërë në mënyre vullnetare dhe pas konsultimeve të mjaftueshme me mbrojtësen e tij, keqardhjen që i njëjti e ka shfaqur në gjykatë, e po ashtu si rrethanë lehtësuese gjykata morri edhe faktin se i njëjti veprën penale e ka kryer në aftësi të zvogëluar mendore, ndërsa si rrethanë rënduese gjykata gjeti faktin se vepra penale është kryer brenda marrëdhënies familjare, respektivisht ndaj vëllaut të tij.

Gjykata i shqiptoj të pandehurit masën e trajtimit të detyruar psikiatrik me ndalim në institucionin kujdesit shëndetësor, pasi ka vërtetuar se janë plotësuar kushtet ligjores sipas neneve 84 dhe 85 te Kodit Penal të Republikës së Kosovës, dhe nenit 514 te Kodit te Procedurës Penale të Kosovës. Gjykata ka konstatuar se i pandehuri V. S., e ka kryer veprën penale të cekur si më lartë në gjendje të zvogëluar mendore - në shkallë joesenciale, dhe se ekziston rreziku se i pandehuri , mund të kryej edhe veprat tjera penale, krejt kjo duke u bazuar ne faktin se ai vuan nga një çrregullim mendor dhe të sjelljes si pasojë e përdorimit të kanaboideve F 12.2 (ICD 10). Gjithashtu nga Raporti mbi gjendjen e shëndetit mendor të të pandehurit, përpiluar nga Instituti i Psikiatrisë Forenzike të Kosovës i datës 15.06.2023, punuar nga ekipi i ekspertëve: Dr. B. H.-G. Psikiater, Dr.Sh. H. Psikiatër dhe N. H. Punonjës social, kjo gjykata ka vërtetuar se i pandehuri, marr parasysh gjendjen e tij shëndetësore, sjelljet e tij në të kaluarën, ai mund të paraqet rrezik serioz për veten dhe për persona tjerë. Gjykata bazuar në raportin e ekspertizës se psikiatrisë, ka konstatuar se i pandehuri ka nevojë që të trajtohet në aspektin mjekësorë – psikiatrik sepse rezulton se i pandehuri vuan nga një çrregullim mendor dhe të sjelljes si pasojë e përdorimit të kanaboideve F 12.2 (ICD 10), sipas Klasifikimit Ndërkombëtar të Sëmundjeve (ICD-10). Një çrregullim i tillë karakterizohet me çrregullim në sjellje, impulsivitet që vështirë kontrollohet, krijim i relacioneve të paqëndrueshme me të tjerët, çrregullime perceptive, derealizim dhe depersonalizim, çrregullim në të menduar në formë të ideve të madhështisë, disponim të ndryshueshëm, tolerancë të zvogëluar si dhe vështirësi në memorizim dhe fokusim, duke shtuar në raport se i njejti është përdorues i substancave narkotike të llojit të kanaboideve prej moshës 18 vjeçare. Një gjendje e tillë është e natyrës kronike cila gjendje kërkon një trajtim mjekësor,duke i sugjeruar gjykatës shqiptimin e masës se trajtimit të detyrueshëm psikiatrik me ndalim e cila do te realizohet ne kliniken e psikiatrisë ne QKUK dhe do te zgjas varësisht nga dinamika e trajtimit nga ana e mjekut trajtues i mjekut në klinik.

Gjykata konform nenit 452 paragrafi 4 të KPPRK-së, të pandehurin e ka liruar nga pagimi i shpenzimeve të procedurës penale dhe paushallit gjyqësorë për faktin se i njëjti është i pa-punë dhe i gjendjes së dobët ekonomike dhe i njëjti vuan nga çrregullimi mendor nën shifrën F 12.2, ka gjetur se ngarkimi me pagesën e shpenzimeve të procedurës do të ishte barrë e rëndë për të dhe do të ndikonte në gjendjen emocionale të tij.

Gjykata konform nenit 460 të KPPRK-së, vendosi sa i përket kërkesës pasurore-juridike.

Nga arsyet e cekura më lartë, u vendos si në dispozitiv të këtij aktgjykimi.

**GJYKATA THEMELORE PRISHTINË-DEGA NË LIPJAN**

**P.nr.361/23 me datën 18.10.2023.**

**Gjyqtari i vetëm gjykues**

**Selman Salihu**

**KËSHILLË JURIDIKE:** Kundër këtij aktvendimi mund të ushtrohet ankesë në afat prej 8 ditësh nga dita e pranimit të njëjtit, Gjykatës së Apelit në Prishtinë e nëpërmes kësaj Gjykate.